পাঁচ মাস আগেই প্রতিশোধের রিংটোন সেট করে দিয়েছিল অনূর্ধ্ব-১৭ ইউরো কাপ। ২-২ গোলে অমীমাংসিত থাকার পর ফয়সালা হয়েছিল টাইব্রেকারে। সেখানে মাথা নিচু করে মাঠ ছাড়তে হয়েছিল ইংরেজদের। সেই প্রতিশোধের বৃত্ত যে কয়েকমাসের মধ্যেই সম্পন্ন হবে তা বোধহয় অতিবড় ফুটবল সমর্থকও ভাবতে পারেননি। তা-ও আবার রোমহর্ষক কামব্যাক করে।
ম্যাচ শুরুর আধঘণ্টার মধ্যেই স্কোর ছিল ২-০।  স্পেনের পক্ষে। জোড়া গোল করে সের্জিও গোমেজ এগিয়ে দিয়েছিলেন স্পেনকে। তখন ধরে নেওয়া হচ্ছিল আবেল রুইজ, ব্রেউস্টারদের মঞ্চে আলো ছিনিয়ে নিয়ে যাবেন গোমেজই। তবে বিধি বাম! তাঁকে ট্র্যাজিক নায়ক হয়েই থাকতে হল ম্যাচের শেষে।
প্রথমার্ধের মাঝামাঝি একতরফা স্পেন জিতছে ধরে নিয়ে অনেক সাংবাদিকের ল্যাপটপেই তখন লেখা শুরু হয়ে গিয়েছে স্প্যানিশ ফুটবলের বন্দনা। এরপরেই ক্লাইম্যাক্স। রূদ্ধশ্বাস ফিরে আসার কাহিনি। ফিনিক্স পাখির মতো উত্থানের গল্প।
বিরতির আগেই রিহান ব্রেউস্টারের সৌজন্যে ব্যবধান কমায় ইংল্যান্ড। বিরতির পরেই গিবস হোয়াইট ২-২ করেন। তারপর আর দাঁড়াতে পারেনি ইনিয়েস্তা, বুসকেতস, ভিয়াদের পরবর্তী প্রজন্ম। গোলের তোড়ে ভাসিয়ে নিয়ে যায় ইংল্যান্ড। শেষ আঠারো মিনিটে চার গোল করে যায় ইংরেজরা। ম্যাচ শেষ হয় ৫-২ ফলাফলে।
গত বছরেই টি টোয়েন্টি বিশ্বকাপের ফাইনালে ইংল্যান্ড শোচনীয়ভাবে হেরে গিয়েছিল ওয়েস্ট ইন্ডিজের কাছে। শুধু ইউরো কাপ নয়, কলকাতায় টি টোয়েন্টি বিশ্বকাপের শাপমুক্তিও যেন ঘটল শনিবাসরীয় যুবভারতীতে।